Онуфрий Тимко

**Онуфрий Тимко** (*5. октобер 1908—†24. авґуст 1989), священїк, историчар, етномузиколоґ, мелоґраф, композитор  и хорски дириґент.

## Биоґрафия
Онуфрий Тимко ше народзел 5. октобра 1908. року у Коцуре. Оцец Иван (Янко), мац Мария, дзивоцке презвиско Шандор. Основну школу закончел у своїм валалє, а до ґимназиї Онуфрий Тимко почал ходзиц у Вербаше, а закончел ю у Травнику. Богословию започал студирац на Теолоґийним факултету у Заґребе, а закончел у Львове (Україна). Оженєл ше зоз учительку Ану Биндасову, дзивку Дюри Биндаса священїка и першого подпредсидателя Руского народного просвитного дружтва. Онуфрий Тимко бул пошвецени 14. октобра 1934. року у Заґребе. Пошвецел го крижевски владика др Дионизий Няради. Службовал у Руским Керестуре, Лишнї (Босна), и Баня Луки, а 1. децембра 1945. року є премесцени до Коцура, а од 18. фебруара 1950. постал парох у Старим Вербаше и там службовал по 12. април 1971. року, кед пошол до пензиї.

## Дїялносц и творчосц у швеце музики

Под час школованя пришол до вираженя його талант и любов ґу музики, котри од малючка нашлїдзел од свойого оца, котри крашнє грал на виолини, а и мац знала крашнє шпивац. У Львове Онуфрий Тимко ше упознал зоз професором др Филаретом Колесом, од котрого ше вельо научел и спатрал ше на ньго у своєй етномузиколоґийней роботи през цали живот. Од нього здобул добри теорийни музични фундамент и практичне искуство у зазберовацкей мелоґрафскей роботи. Добре преучел сучасну музичну етноґрафию котра ноши назву Крон - Бартокова метода, котру применєл у систематизациї нашей народней шпиванки. У своєй зберацкей роботи вон бул нє лєм прости записовач народних мелодийох, алє велї записани мелодиї дорабял, збогацовал, прерабял, на велї народни тексти присподобйовал, або сам складал мелодиї у народним и забавним духу.

Онуфрий Тимко бул добри музични аранжер, дириґент и композитор. У шицких парохийох дзе службовал Тимко сновал хори хтори виводзели вирску музику, як и руску и українску народну музику. 

Онуфрий Тимко по своїх опредзелєньох цалого живота бул активиста українскей ориєнтациї медзи войводянскима Руснацами.

Онуфрий Тимко, попри етномузиколоґийних студийох и теорийних написох, зохабел за собу и значне число статьох з нашей историї. Окреме значне його доприношенє у ошвицованю насельованя наших предкох до Руского Керестура и Коцура.

Онуфрий Тимко по тераз наш найвизначнєйши дїяч на зазберованю, култивованю, науковим презентованю и популаризованю нашей националней музичней творчосци. Записал вецей як 500 народни мелодиї з одвитуюцима текстами и з того числа, з обсяжну музиколоґийну студию, обявел 424 писнї и танци. Автор є штирох томох капиталного виданя з нотним укладом под насловом *Наша писня*, потим писньох за дзеци под насловом *Мали соловей* и понад 40 науково роботи обявел у часописох, календарох и зборнїкох.

Онуфрий Тимко зложел надосц композициї хтори виведзени у рамикох Фестивала *Червена ружа*, преважно на манифестациї *Червене пупче*. 

Окрем же компоновал соло писнї Онуфрий Тимко у своїм опусу ма и хорски композициї хтори нєпреривно и нєшка на репертоару наших руских хорох, як и даскельо хорски з релиґийну тематику (духовни).

Онуфрий Тимко умар у Вербаше 24. авґуста 1989. року, витрапени з хороту. Поховани є 25. авґуста 1989. року на вербаским теметове.

Загучали гори (The Mountains Roared) English subtitles

## Литература
*  о. Проф. Др Роман Миз. *Священїки дакедишнього Осєцкого викарията;* видавателє: *Парохия св. Петра и Павла,* Нови Сад и *Максима* друкарня и видавательна хижа, Петроварадин, 2016, б. 311-312.
* *Шветлосц ч. 6/1989,* б. 768-775.
* *Календар* 2008, бок 193—196, „Нєпревозидзени етномузиколоґ”, Дюра Латяк
* P. R. Magocsi, Timko Onufrii, P. R. Magocsi  and Ivan Pop: Encyclopedia of Rusyn History and Culture, University of Toronto, 2005, , p. 492.

## Вонкашнї вязи
* Онуфрий Тимко (биоґрафия и список композицийох), *Червена ружа 1962-2011, Том II,* Завод за културу войводянских Руснацох, Нови Сад, 2014., б. 541-542. 

* o. Онуфрий ТИМКО, вебсайт НАР, *Новинска Асоцияция Руснацох,* децембер 28, 2017.

 
Катеґория:Руснаци у Сербиї
Катеґория:Коцурци
Катеґория:Священїки
Катеґория:Мелоґрафи
Катеґория:Композиторе
Катеґория:Дириґенти
Катеґория:Українофили
Катеґория:5. октобер
Катеґория:Народзени 1908
Катеґория:24. авґуст
Катеґория:Умарли 1989
Катеґория:Етномузиколоґия